99.		Kolektívna zmluva spoločnosti SEMTEX, a. s. (§ 231 ZP, § 8 ZoKV)
Zmluvné strany
SEMTEX, a. s. Žilina, zastúpená
konateľom spoločnosti Ing. Vladimírom Milučkým
a
Základná organizácia Odborového zväzu v spoločnosti SEMTEX, a. s.
zastúpená predsedom Františkom Lehockým
uzavreli túto podnikovú kolektívnu zmluvu na rok 2023
Časť I
Úvodné ustanovenia
Článok 1
Táto kolektívna zmluva upravuje vzájomné vzťahy medzi zmluvnými stranami, ich práva a povinnosti v rámci danom pracovnoprávnymi predpismi a určuje zvýšené a rozšírené pracovnoprávne nároky zamestnancov. Upravuje tiež vzťahy v súlade s inými všeobecne záväznými právnymi predpismi a ustanovuje iné nároky zamestnancov.
Článok 2
Táto zmluva je záväzná pre obidve zmluvné strany. Je tiež záväzná pre všetkých zamestnancov, ktorí vykonávajú práce v pracovnom pomere k zamestnávateľovi, a to bez ohľadu na ich príslušnosť k odborom. Na zamestnancov vykonávajúcich práce mimo pracovného pomeru a na bývalých zamestnancov – dôchodcov sa vzťahuje v rozsahu vymedzenom v jednotlivých článkoch tejto kolektívnej zmluvy.
Článok 3
Túto kolektívnu zmluvu možno zmeniť alebo doplniť len na základe kolektívneho vyjednávania. O návrhoch na zmenu sa začne rokovať najneskôr po uplynutí 15 pracovných dní, ktoré začínajú plynúť doručením návrhu na zmenu jednou zmluvnou stranou druhej zmluvnej strane. 
Dohodnutá zmena kolektívnej zmluvy bude prijatá písomným dodatkom k tejto kolektívnej zmluve.
Článok 4
Kolektívna zmluva je uzavretá na obdobie od 1. 1. 2023 do 31. 12. 2023. V prípade neuzavretia novej kolektívnej zmluvy do konca roka 2022 trvá účinnosť záväzkov tejto kolektívnej zmluvy do 31. 3. 2023.
Článok 5
Zamestnávateľ zabezpečí vydanie 20 ks kolektívnej zmluvy, v prípade zmien aj jej dodatkov, a to do 5 dní od ich podpísania. Odborový orgán oboznámi zamestnancov s obsahom kolektívnej zmluvy alebo dodatku na členskej schôdzi najneskôr do 15 dní od ich uzavretia.
Časť II
Vzťahy medzi zamestnávateľom a odborovou organizáciou
Článok 6
1.	Zmluvné strany sa zaväzujú vzájomne sa rešpektovať, vytvárať atmosféru dôvery a porozumenia tým, že si budú vzájomne poskytovať pravdivé informácie minimálne v dohodnutom rozsahu.
2.	Zmluvné strany sa budú navzájom prizývať na rokovania vedenia podniku a na zasadania výboru odborovej organizácie v prípade, že sa bude rokovať o organizačných zmenách, o opatreniach na ochranu zdravia a bezpečnosti pri práci, zásadných otázkach odmeňovania a racionalizácie práce, o hromadnej úprave pracovného času, ako aj o iných opatreniach týkajúcich sa väčšieho počtu zamestnancov.
3.	Zmluvné strany sa budú vzájomne informovať o svojich stanoviskách k pripravovaným všeobecne záväzným právnym predpisom a k pripravovaným vnútropodnikovým predpisom.
Poskytovanie pracovného voľna na odborovú činnosť
Článok 7
1.	Zamestnávateľ poskytuje zamestnancovi, ktorého určí základná organizácia na prácu v komisiách, na účely výkonu bežnej odborovej práce na pracovisku krátkodobé pracovné voľno s náhradou mzdy v rozsahu 30 minút mesačne na jedného člena odborovej organizácie.
2.	Členom výboru odborovej organizácie poskytne zamestnávateľ krátkodobé pracovné voľno s náhradou mzdy v rozsahu 12 hodín mesačne.
3.	Zamestnávateľ umožní v rámci svojich prevádzkových možností zúčastňovať sa členom a funkcionárom základnej odborovej organizácie na školeniach usporiadaných vyššími odborovými orgánmi.
Materiálne zabezpečenie
Článok 8
Zamestnávateľ poskytne na činnosť odborovej organizácie miestnosť na prízemí č. 25, ktorá je vybavená kopírovacím strojom a kancelárskym nábytkom. Na účely konania členských schôdzí poskytne zamestnávateľ na požiadanie zasadaciu miestnosť č. 228 na vymedzený deň a čas, najviac dvakrát do roka. Náklady na údržbu a prevádzku uvedených priestorov znáša zamestnávateľ.
Poskytovanie informácií
Článok 9
1.	Zamestnávateľ poskytne odborovej organizácií raz ročne informácie o dosiahnutých hospodárskych výsledkoch a rozdelení zisku, o zásadných otázkach rozvoja a perspektíve podniku o plánovanom mzdovom vývoji a o personálnej a sociálnej politike. Na požiadanie odborového orgánu poskytne k týmto informáciám konzultácie.
2.	Zamestnávateľ štvrťročne predkladá odborovému orgánu správu o uzavretí nových pracovných pomerov.
3.	Zamestnávateľ bude na Intranete uverejňovať zoznam voľných pracovných miest s ich stručnou charakteristikou.
Prerokovanie s odborovým orgánom
Článok 10
1.	Zamestnávateľ prerokuje s odborovým orgánom raz za štvrťrok opatrenia na vytváranie podmienok pre zamestnávanie zamestnancov so zameraním na matky, mládež, osoby so zmenenou pracovnou schopnosťou, zamestnancov vo veku nad 50 rokov. Štvrťročne zamestnávateľ prerokuje s odborovou organizáciou tiež zásadné otázky starostlivosti o zamestnancov, otázky hygieny, bezpečnosti pri práci a otázky zlepšovania pracovného prostredia.
2.	V prípade pripravovaných organizačných alebo iných zmien, v dôsledku ktorých dôjde k uvoľňovaniu zamestnancov, prerokuje zamestnávateľ dôvody a dôsledky týchto zmien s odborovým orgánom najneskôr do 30 dní pred ich uplatnením. Na rokovanie zamestnávateľ predloží návrhy na zmiernenie dôsledkov prepúšťania vrátane možnosti umiestnenia na iných pracoviskách a finančného odškodnenia, a predloží správu zaslanú na príslušný úrad práce, sociálnych vecí a rodiny v prípade hromadného prepúšťania.
3.	Raz za štvrťrok prerokuje zamestnávateľ s odborovým orgánom všetky opatrenia, ktoré sa týkajú hospodárskych, sociálnych, zdravotných a kultúrnych záujmov zamestnancov.
4.	Zamestnávateľ prerokuje s odborovým orgánom štvrťročne aj opatrenia týkajúce sa využívania rekreačných a sociálnych zariadení zamestnávateľa.
5.	Iné rozviazanie pracovného pomeru, pri ktorom sa nevyžaduje prerokovanie alebo súhlas odborového orgánu, oznamuje zamestnávateľ odborovému orgánu raz štvrťročne.
Kontrolná činnosť odborov
Článok 11
Zamestnávateľ umožní odborovému orgánu vykonať na požiadanie kontrolu dodržiavania pracovnoprávnych predpisov, vnútorných predpisov a kontrolu dodržiavania tejto kolektívnej zmluvy.
Na tento účel je odborový orgán oprávnený:
1.	vstupovať na pracoviská zamestnávateľa,
2.	vyžadovať od vedúcich zamestnancov potrebné informácie a podklady,
3.	podávať návrhy na zlepšovanie pracovných podmienok,
4.	vyžadovať od zamestnávateľa a od orgánu jeho podriadenému, aby dali pokyn na odstránenie zistených nedostatkov,
5.	navrhovať zamestnávateľovi a iným orgánom povereným kontrolou dodržiavania zákonnosti v pracovnoprávnych vzťahoch, aby uplatnili vhodné opatrenia voči vedúcim zamestnancom, ktorí porušujú pracovnoprávne predpisy alebo povinnosti vyplývajúce pre nich z tejto kolektívnej zmluvy,
6.	vyžadovať od zamestnávateľa správy o tom, aké opatrenia boli vykonané na odstránenie nedostatkov zistených pri výkone kontroly alebo na uskutočnenie návrhov, ktoré odborový orgán podal.
Sťažnosti zamestnancov a spory
Článok 12
1.	Zmluvné strany vytvoria stálu paritnú štvorčlennú zmierovaciu komisiu na riešenie sporov vzniknutých medzi zamestnancami a zamestnávateľom. V konkrétnych prípadoch sa v prípade potreby rozšíri komisia na paritnom princípe o odborníkov, ktorých si pozvú zmluvné strany.
2.	V prípade sporov o nároky z pracovného pomeru nepodmieňuje prerokovanie sporu v zmierovacej komisii podanie na súde.
3.	V prípade sporu o plnenie záväzkov kolektívnej zmluvy, z ktorých nevyplývajú nároky jednotlivým zamestnancom a má byť riešené inštitútom sprostredkovateľa, je prerokovanie v komisii podmienkou. 
Časť III
Pracovnoprávne vzťahy
Článok 13
Ak u zamestnanca dôjde k zmene pracovnej schopnosti v dôsledku výkonu práce alebo v dôsledku nehody zavinenej zamestnávateľom, je zamestnávateľ povinný zabezpečiť mu ďalšie pracovné uplatnenie.
Pracovný čas
Článok 14
1.	Týždenný pracovný čas je 37,5 hodín.
2.	Podľa harmonogramu zmien sa pracuje na (dve) tri zmeny na týchto pracoviskách: ................
3.	Nerovnomerné rozvrhnutie pracovného času musí byť také, aby priemerný týždenný pracovný čas nepresiahol určený týždenný pracovný čas v priebehu mesiaca (v priebehu celého kalendárneho roka).
4.	Zamestnancom pracujúcim v prostredí, v ktorom dochádza pri výkone práce k silnému znečisteniu, sa čas potrebný na osobnú očistu započítava do pracovného času bez zníženia mzdy. Okruh zamestnancov a rozsah započítania je nasledovný: ..................
5.	Pri účasti zamestnancov na preventívnych prehliadkach podľa kolektívnej zmluvy sa do pracovného času započítava doba strávená na preventívnych prehliadkach a čas na cestu tam a späť.
6.	Na základe žiadosti zamestnancov sa upraví začiatok a koniec pracovného času v letných a zimných mesiacoch tak, že od 1. apríla do 30. októbra sa pracuje od 6.00 hod. do 14.00 hod. a od 1. novembra do 31. marca od 8.00 hod. do 16.00 hod.
7.	Zamestnávateľ zabezpečí pre ženy pracujúce v noci odvoz zo zamestnania.
Pružný pracovný čas
Článok 15
1.	Pružný pracovný čas uplatnený formou pružného pracovného týždňa (alebo pružného pracovného dňa, pružného štvortýždenného pracovného obdobia pri nerovnomernom rozvrhnutí pracovného času) je možné uplatniť na týchto pracoviskách: ..........................
2.	Základný pracovný čas je určený od 8.00 hod. do 13.30 hod. Úseky voliteľného pracovného času sú od 6.00 do 8.00 hod. a od 13.30 do 17.00 hod.
Práca nadčas a pracovná pohotovosť
Článok 16
1.	Zamestnávateľ môže zamestnancom nariadiť prácu nadčas v rozsahu do 150 hodín v nasledujúcich činnostiach a v nasledujúcom rozsahu: ......................
2.	Prácu nadčas okrem zamestnancov, u ktorých to vylučuje Zákonník práce, nesmú vykonávať tiež:
–	zamestnanci, ktorí pracujú v režime skráteného pracovného času zo zdravotných dôvodov,
–	zamestnanci na pracoviskách, kde sa vyžaduje mimoriadne sústredenie (fyzická námaha) a kde by nadčasová práca mohla ohroziť zdravie, životy a tiež majetkové hodnoty,
–		ženy a osamelí zamestnanci starajúci sa o dieťa do 10 rokov života, atď.
3.	Pracovnú pohotovosť nie je možné nariadiť:
–	mladistvým,
–	tehotným ženám a ženám trvalo sa starajúcim o dieťa do veku troch rokov,
–	osamelým zamestnancom starajúcim sa o dieťa do 15 rokov veku,
–	zamestnancom, ktorí zo zdravotných dôvodov pracujú v režime kratšieho pracovného času, atď.
4.	Za každú hodinu pracovnej pohotovosti doma patrí zamestnancovi náhrada 30 % hodinovej minimálnej mzdy a v prípade pracovnej pohotovosti na pracovisku prináleží zamestnancovi mzda a príplatok vo výške 100 % hodinovej minimálnej mzdy.
Dovolenka
Článok 18
1.	Nárok na dovolenku sa predlžuje o jeden týždeň nad výmeru štyroch, resp. piatich týždňov.
2.	Riadnu dovolenku bude v rozsahu 10 pracovných dní čerpať každý zamestnanec v čase od 1. júla do 31. augusta s výnimkou, ak u neho bude prekážka v práci.
Prekážky na strane zamestnanca
Článok 19
Nad rámec § 137 ods. 4 a § 141 ods. 2 Zákonníka práce (zákona č. 311/2001 Z. z. v znení neskorších predpisov) sa poskytne pracovné voľno s náhradou mzdy vo výške priemerného zárobku zamestnancom po uplynutí trojmesačnej skúšobnej lehoty v tomto rozsahu:
–	tri dni na vlastnú svadbu a svadbu dieťaťa,
–	jeden deň na svadbu súrodenca,
–	dva dni pri narodení dieťaťa,
–	päť dní pri úmrtí manžela, manželky, rodiča, dieťaťa,
–	jeden deň pri úmrtí starého rodiča alebo súrodenca vlastného alebo súrodenca manžela alebo manželky,
–	dvanásť dní v kalendárnom roku na sprevádzanie zdravotne postihnutého dieťaťa zamestnanca do zdravotníckeho zariadenia alebo zariadenia sociálnej starostlivosti, alebo do internátnej školy,
–	desať dní osamelým zamestnancom starajúcim sa o vlastné alebo osvojené dieťa alebo dieťa prevzaté do pestúnskej starostlivosti do 15 rokov veku dieťaťa,
–	jeden deň na darovanie krvi,
–	jeden deň na sťahovanie v mieste bydliska alebo dva dni pri sťahovaní do inej obce.
Odstupné
Článok 20
1.	Zvýšené odstupné sa poskytne zamestnancovi, ktorý rozviaže pracovný pomer výpoveďou danou zamestnávateľom z dôvodov uvedených v § 63 ods. 1 písm. a) a c) Zákonníka práce (zákon č. 311/2001 Z. z. v znení neskorších predpisov) alebo dohodou z tých istých dôvodov.
2.	Odstupné sa poskytne zamestnancovi nasledovne:
–	jeden priemerný mesačný zárobok, ak bol zamestnanec v pracovnoprávnom vzťahu k zamestnávateľovi do dvoch rokov,
–	dvojnásobok priemerného zárobku, ak pracovnoprávny vzťah trval od dvoch do piatich rokov,
–	trojnásobok priemerného zárobku, ak pracovnoprávny vzťah trval od piatich do desiatich rokov,
–	štvornásobok priemerného zárobku, ak pracovnoprávny vzťah trval od desiatich do dvadsiatich rokov,
–	päťnásobok priemerného zárobku, ak pracovnoprávny vzťah trval od nad dvadsať rokov.
Odchodné
Článok 21
Pri prvom skončení pracovného pomeru po nadobudnutí nároku na predčasný starobný dôchodok, starobný dôchodok alebo invalidný dôchodok, ak pokles schopnosti vykonávať zárobkovú činnosť je viac ako 70 %, patrí zamestnancovi odchodné v sume dvojnásobku jeho priemerného mesačného zárobku.
Výchova a vzdelávanie
Článok 22
1.	Zamestnanci sú povinní sústavne si prehlbovať svoju kvalifikáciu na výkon funkcie.
2.	Zamestnávateľ umožňuje účasť na školení s cieľom prehlbovania kvalifikácie.
3.	V súlade so záujmami zamestnávateľa zabezpečí zamestnávateľ štúdium jazykov a iných odborných školení a seminárov v rámci pracovného času.
4.	Zamestnancovi študujúcemu popri zamestnaní sa poskytujú úľavy a zabezpečenie podľa § 140 Zákonníka práce (zákon č. 311/2001 Z. z. v znení neskorších predpisov).
5.	Zamestnanec sa zaviaže po štúdiu, ktorým dosiahne vyšší stupeň vzdelania, zotrvať u zamestnávateľa nasledujúci počet rokov alebo splatiť výšku záväzku, resp. jej alikvotnú časť:
vysoká škola	5 rokov	2 000 eur	
vedecká ašpirantúra	5 rokov	1 000 eur	
SOŠ	4 roky	500 eur	
SOU	2 roky	300 eur	

6.	Povinnosť uhradiť náklady podľa uvedenej tabuľky nevzniká vtedy, ak žena alebo osamelý zamestnanec, ktorý sa trvalo stará o dieťa mladšie ako desať rokov, skončí pracovný pomer z dôvodov starostlivosti o toto dieťa. Pri zdravotne postihnutom dieťati nie je rozhodujúci vek dieťaťa, ale podmienka, že dieťa žije so zamestnancom v spoločnej domácnosti.
7.	V prípade chystaných organizačných zmien zabezpečí zamestnávateľ v spolupráci s odborovým orgánom rekvalifikačné kurzy s cieľom získania odbornosti pre nový program podniku.
8.	Ak školenie usporiada odborový orgán, poskytne zamestnávateľ zamestnancovi na nevyhnutne potrebný čas pracovné voľno, ak mu to umožňujú prevádzkové dôvody. Zamestnancovi patrí po dobu školenia náhrada mzdy vo výške jeho priemerného zárobku. Odborový orgán vyplatenú mzdu zamestnávateľovi refunduje. Odborový orgán hradí zamestnancovi cestovné náklady, ktoré mu vznikli účasťou na školení.
Cestovné náhrady
Článok 23
1.	Pri dočasnom alebo trvalom preložení zamestnanca na výkon inej práce sa poskytne zamestnancovi náhrada preukázaných cestovných výdavkov za cesty na návštevu rodiny do miesta bydliska každé dva týždne. 
2.	Pri prechodnom ubytovaní sa zamestnancovi uhradí celá suma nákladov formou naturálnej mzdy.
3.	Nad rámec zákona o cestovných náhradách (č. 283/2002 Z. z. v platnom znení) sa poskytne zamestnancovi paušálna náhrada výdavkov, a to pri trvaní pracovnej cesty:
–	od 5 do 12 hodín 0,50 eura,
–	od 12 do 18 hodín 1,00 eura,
–	od 18 a viac hodín 1,50 eura.
4.	Ak zamestnávateľ vyšle zamestnanca na pracovnú cestu, ktorá trvá kratšiu dobu ako 5 hodín, a tým mu znemožní bežné stravovanie, poskytne mu stravné vo výške patriacej do pásma od 5 do 12 hodín pri pracovných cestách.
Časť IV
Odmeňovanie
Minimálna mzda
Článok 24
Minimálna mesačná mzda je stanovená vo výške 720 eur.
Minimálne tarify
Článok 25
1.	Minimálne mzdové tarify sú odstupňované podľa zložitosti, zodpovednosti a namáhavosti práce do 6 tarifných tried a sú vyjadrené nasledovne:
Tarifný stupeň	Sadzba v eurách	
	za hodinu	za mesiac	
	základná	zvýšená	základná	zvýšená	
1.					
2.					
3.					
4.					
5.					
6.					

2.	Charakteristiky tarifných stupňov sú prílohou tejto kolektívnej zmluvy.
Zmluvná mzda
Článok 26
1.	Zmluvná mzda môže byť dohodnutá v týchto tarifných triedach (funkciách): .....................
2.	Celkový rozsah miezd vyplácaných za práce dojednané na základe zmluvných miezd predstavujú maximálne ...........% z celkového objemu vyplácaných miezd.
Mzdové zvýhodnenia
Článok 27
1.	Mzdové zvýhodnenia nepatria zamestnancom, s ktorými bola dohodnutá zmluvná mzda.
2.	Mzdovú kompenzáciu pri sťaženom výkone práce tvorí finančná čiastka 0,70 eura za hodinu práce v zdraviu škodlivom pracovnom prostredí.
3.	Za prácu v noci patrí mzdové zvýhodnenie vo výške 0,70 eura za každú hodinu výkonu práce v dobe od 22.00 do 6.00 hod.
4.	Za nadčasovú prácu patrí zamestnancovi zvýhodnenie vo výške určenej z jeho priemerného zárobku, ak vykonáva prácu:
–	v pracovný deň v 1. zmene	.............................................................................................................. 25 %,
–	v 2. a 3. zmene	................................................................................................................................... 50 %,
–	v nedeľu	............................................................................................................................................. 100 %.
5.	Za prácu vo sviatok patrí zamestnancovi mzdové zvýhodnenie vo výške 100 % priemerného zárobku.
6.	Zamestnancom, ktorí vykonávajú rizikové práce a používajú izolačné dýchacie prístroje (skafandre, iné špeciálne prístroje a oblečenia), patrí mzdové zvýhodnenie vo výške 1,00 eura za hodinu práce v uvedenom prostredí.
7.	Za prácu vo výškach patrí zamestnancovi zvýhodnenie v hodinovej sume ...............
8.	Za ďalšie dôvody podľa dohody patrí zvýhodnenie: .....................
9.	V prípade súbehu uvedených podmienok patrí zamestnancovi zvýhodnenie vyjadrené súčtom uvedených percent, maximálne 200 % priemernej mzdy.
Prechodné prekážky v práci
Článok 28
Podmienkou uznania prechodných odbytových ťažkostí, technologických dôvodov, nižšej spotreby práce alebo prechodu na nový podnikateľský program ako dôvodu pre poskytovanie náhrady mzdy vo výške 60 % priemerného zárobku je písomné vymedzenie vážnych prevádzkových dôvodov, určenie okruhu zamestnancov, ktorých sa bude týkať a trvanie týchto prekážok v práci, odsúhlasené odborovým orgánom.
Prestoj
Článok 29
Ak nemôže zamestnanec vykonávať prácu pre prestoj, ktorý nezavinil, alebo pre poveternostné vplyvy, preradí ho zamestnávateľ na výkon inej práce ako bola dohodnutá v pracovnej zmluve. Mzda mu prislúcha za skutočne vykonanú prácu, najmenej však vo výške priemerného zárobku, a to po dobu najviac 3 po sebe nasledujúcich mesiacov odo dňa preloženia.
Odmeny zo zisku
Článok 30
Odmeny z fondu tvoreného zo zisku sa poskytujú podľa zásad vypracovaných zamestnávateľom.
Splatnosť a výplata mzdy
Článok 31
1.	Mzda je splatná dozadu za mesačné obdobie, a to v 15. deň nasledujúceho mesiaca. Ak na tento deň pripadne sobota, nedeľa alebo sviatok, mzda sa vypláca v predchádzajúci pracovný deň.
2.	Ak na základe písomného súhlasu zamestnancov požiada odborový orgán o zrážanie členských príspevkov svojich členov z ich mzdy, zamestnávateľ zráža určené čiastky a odvádza ich na účet odborovej organizácie vo výplatnom termíne.
Bližšia úprava zisťovania priemerného zárobku
Článok 32
1.	Priemerný hodinový zárobok na pracovnoprávne účely a na účely tejto kolektívnej zmluvy sa vypočíta z týchto zložiek mzdy poskytovaných v rozhodnom období: .......................................
2.	Pravdepodobný zárobok, ak zamestnanec v rozhodnom období neodpracoval 22 dní alebo 170 hodín, sa vypočíta nasledovne:
a)	u zamestnanca odmeňovaného časovou mzdou z týchto príplatkov a odmien: ..........................
b)	u zamestnanca odmeňovaného úkolovou mzdou: ........................
3.	Pri mzde poskytovanej za dlhšie obdobie ako kalendárny štvrťrok sa do priemerného zárobku započíta: ........................
4.	Priemerný hodinový zárobok sa na mesačný prepočíta: ...............................
5.	Pri skrátenom týždennom pracovnom čase sa priemerný hodinový zárobok prepočíta: .................
Časť V
Sociálna politika
Starostlivosť o zdravie
Článok 33
1.	Zamestnávateľ zabezpečí preventívne lekárske prehliadky všetkých zamestnancov raz za dva roky, a to onkologické, kardiologické a gynekologické. U zamestnancov nad 40 rokov zabezpečí preventívne prehliadky každý rok.
2.	Zamestnancom na rizikových pracoviskách budú zabezpečené preventívne prehliadky so zameraním na druh zvýšenej záťaže alebo ohrozenie zdravia.
Stravovanie
Článok 34
1.	Na stravovanie vo vlastnom zariadení, v zariadení iného zamestnávateľa alebo prostredníctvom právnickej osoby alebo fyzickej osoby, ktorá má oprávnenie poskytovať stravovacie služby, sa zamestnancovi uhradí z ceny jedného teplého hlavného jedla vrátane vhodného nápoja:
–	55 % hodnoty jedla, najviac do výšky 55 % stravného poskytovaného pri pracovnej ceste v trvaní 5 až 12 hodín podľa zákona o cestovných náhradách,
–	príspevok zo sociálneho fondu vo výške 0,30 eura,
–	príspevok zo stimulačného fondu vo výške 0,25 eura,
–	zamestnancom na rizikových pracoviskách a zamestnancom v druhej a tretej zmene, v sobotu a nedeľu a vo sviatok, príspevok zo stimulačného fondu vo výške 0,66 eura.
2.	Na základe podkladu špecializovaného zdravotného zariadenia o rozsahu zvýšených nákladov na typ diétneho stravovania v dôsledku choroby z povolania uhradí zamestnávateľ rozdiel medzi bežnou cenou a cenou diétnej stravy vo výške 0,27 eura na jedno teplé hlavné jedlo.
3.	Príspevky sa poskytujú aj:
–	zamestnancom v dňoch ospravedlnenej neprítomnosti na pracovisku alebo v čase choroby,
–	dôchodcom, ktorí pracovali v podniku pred odchodom do dôchodku alebo pracovali v podniku aspoň desať rokov,
–	žiakom odborného učilišťa,
–	zamestnancom vykonávajúcim práce na základe dohôd o vykonaní práce, o pracovnej činnosti alebo o brigádnickej práci študentov, s výnimkou príspevku zo sociálneho fondu.
Sociálny fond
Článok 35
1.	Sociálny fond sa tvorí ako súhrn prídelov:
–	vo výške 1 % zo súhrnu hrubých miezd zúčtovaných zamestnancom na výplatu za bežný rok, z ktorých sa zisťuje priemerný zárobok na pracovnoprávne účely,
–	vo výške 0,5 % z toho istého základu,
–	zo zisku vo výške 33 eura na jedného zamestnanca v stave k 1. 1. 2023,
–	z vratiek pôžičiek,
–	zo zostatku sociálneho fondu minulého roku.
2.	Sociálny fond sa použije:
–	na závodné stravovanie vo výške 40 eura na jedného zamestnanca,
–	na regeneráciu zamestnanca vo výške 10 eur,
–	na dôchodkové pripoistenie vo výške 10 eur,
–	na dopravu do zamestnania zamestnanca, ktorý spĺňa zákonné podmienky vo výške 10 eur mesačne,
–	pri práceneschopnosti dlhšej ako 12 týždňov na príspevok vo výške 300 eur,
–	pri odchode do dôchodku na príspevok vo výške 200 eur,
–	pri úmrtí manžela, manželky, druha, družky alebo dieťaťa na príspevok vo výške 200 eur,
–	na príspevky pri životných a pracovných jubileách:
–	pri dovŕšení roku 50, 55 a 60 rokov vo výške 50 eur,
–	pri nepretržitom trvaní pracovného vzťahu k firme 10, 15 a 20 rokov vo výške 100 eur.
Dôchodkové pripoistenie
Článok 36
1.	Zamestnávateľ dohodne dôchodkové pripoistenie v dôchodkovej poisťovni za týchto podmienok: ....................
2.	Dôchodkové pripoistenie, ktoré je hradené zo zisku zamestnávateľa, sa uskutoční v prospech týchto skupín zamestnancov: .......................
3.	V prípade podpísania dohody sa zamestnávateľ a zamestnanci zúčastnia na doplnkovom dôchodkovom poistení. Doplnkovej dôchodkovej poisťovni platí mesačne príspevok zamestnávateľ z nákladov vo výške ................. a zamestnanec vo výške ....................
Ostatné výhody zamestnancov
Článok 37
1.	Za používanie vlastného náradia zamestnanca so súhlasom zamestnávateľa patrí zamestnancom náhrada za ich opotrebovanie v nasledujúcej výške: ....................
2.	Zamestnancom sa poskytujú dopravné prostriedky a mechanizmy alebo iný hmotný majetok, ak sa tým nenaruší plnenie úloh zamestnávateľa. Vyúčtovanie sa vykoná podľa platných cenníkov.
3.	Zamestnancom sa umožní zvýhodnený odpredaj výrobkov podniku, odpredaj použitého alebo nepotrebného materiálu a tiež týchto služieb: ..................
4.	V prípade podnikových bytov, rekreačných zariadení, služobných bytov, dopravy do zamestnania podnikovými dopravnými prostriedkami sa dohodnú opatrenia, podiel na nákladoch, príspevky zamestnávateľa a podobne.
Časť VI
Bezpečnosť a ochrana zdravia pri práci
Článok 38
1.	Zamestnávateľ v spolupráci s odborovou organizáciou uskutoční nasledujúce previerky bezpečnosti a ochrany zdravia pri práci: ....................
2.	Odborový orgán poverí svojho člena výkonom kontroly nad stavom bezpečnosti a ochrany zdravia pri práci, ktorý spolupracuje s inšpektorom vyššieho odborového zväzu.
3.	V prípade ťažkých, hromadných alebo smrteľných úrazov, resp. chorôb z povolania sa poverený člen zúčastňuje na vyšetrovaní príčin nehôd, ako aj porúch technologických zariadení.
4.	Zamestnávateľ uzavrie zmluvu o úrazovom pripoistení všetkých zamestnancov i v komerčnej poisťovni.
5.	Zamestnávateľ poskytuje vybraným profesiám nasledujúce osobné ochranné pracovné prostriedky vrátane pracovných odevov a obuvi:
profesia	druh OOPP	

		

6.	Hodnotenie nebezpečenstiev vyplývajúcich z pracovných procesov a zoznamy na poskytnutie OOPP aktualizuje zamestnávateľ v spolupráci s odborovým orgánom každý rok. V rámci neho určuje tiež životnosť OOPP a frekvenciu a spôsob údržby.
Rekondičné pobyty
Článok 39
Rekondičné pobyty hradené zamestnávateľom sú povinné pre nasledujúce profesie a v rozsahu ..........
Časť VII
Záverečné ustanovenia
Kontrola plnenia kolektívnej zmluvy
Článok 40
Kontrolou plnenia záväzkov tejto kolektívnej zmluvy budú vykonávať zmluvné strany polročne, a to do 15. júla a do 15. januára.
Kolektívne vyjednávanie na rok 2023
Článok 41
Vyjednávanie o kolektívnej zmluve na ďalšie obdobie sa začne najneskôr do konca novembra t. r. (dva mesiace pred vypršaním platnosti kolektívnej zmluvy). V tomto termíne už bude spresnený postup vyjednávania, budú určené vyjednávacie skupiny a ich vedúci, termíny rokovaní a postup pri nezrovnalostiach vedúcich ku kolektívnemu sporu o uzavretie kolektívnej zmluvy.
Uloženie kolektívnej zmluvy
Článok 42
Kolektívna zmluva je uložená k nahliadnutiu u predsedu odborovej organizácie a na sekretariáte riaditeľa firmy.
Súčasti kolektívnej zmluvy
Článok 43
Neoddeliteľnou súčasťou tejto kolektívnej zmluvy sú:
–	charakteristiky tarifných stupňov,
–	zásady odmeňovania z fondu tvoreného zo zisku,
–	zásady BOZP,
–	zásady pre poskytovanie OOPP,
–	podrobnejšie zásady použitia sociálneho fondu.
V Žiline dňa ...................
			meno oprávneného zástupcu odborov	meno konateľa spoločnosti
			podpis	podpis
Príloha kolektívnej zmluvy
Charakteristika tarifných stupňov pracovníkov ABC, a. s.
1. stupeň: 
Výkon pomocných, prípravných alebo manipulačných prác podľa presných postupov a pokynov. Na výkon týchto prác postačuje absolvovanie základnej školy a inštruktáž, zaučenie alebo zaškolenie.
Ide o nasledovné funkcie:
Upratovač 	 5	
Robotník 	 5	
Telefonista 	 3	
Kurič 	 2	
Vodič motorového vozidla 	 201	
Obsluha výťahu 	 1	
Vrátnik 	 1	
Bufetár 	 1	
Vodič vysokozdvižného vozíka 	 7	
Pracovník pošty 	 1	

2. stupeň:
Výkon ucelených obslužných rutinných prác alebo odborných rutinných kontrolovateľných prác podľa daných postupov alebo prevádzkových režimov, alebo prác spojených s hmotnou zodpovednosťou – výkon jednoduchých remeselných prác, výkon opakovaných, kontrolovateľných prác administratívnych, hospodárskych, prevádzkovo-technických alebo ekonomických. Na výkon týchto prác sa vyžaduje vyučenie v príslušnom odbore alebo stredné odborné vzdelanie skončené vykonaním záverečnej skúšky v študijnom odbore alebo učebnom odbore.
Ide o nasledovné funkcie:
Skladník 	 6	
Údržbár 	 3	
Energetik 	 2	
Mechanik strojov 	 3	
Prevádzkový elektrikár 	 3	
Colný deklarant 	 2	
Zásobovač 	 2	
Pokladník 	 1	
Strojník 	 3	

3. stupeň: 
Výkon rôznorodých odborných alebo ucelených odborných prác, alebo samostatné zabezpečovanie menej zložitých agend, samostatný výkon individuálnych tvorivých remeselných prác, riadenie alebo operatívne zabezpečovanie chodu zariadení alebo prevádzkových procesov spojených so zvýšenou duševnou námahou s prípadnou zodpovednosťou za zdravie a bezpečnosť iných osôb alebo za ťažko odstrániteľné škody. Na výkon týchto prác sa vyžaduje úplné stredné vzdelanie alebo úplné stredné odborné vzdelanie ukončené vykonaním maturitnej skúšky.
Ide o nasledovné funkcie:
Účtovník 	4	
Mzdár 	3	
Personalista 	2	
Požiarny a bezpečnostný technik 	1	
Plánovač 	1	
Dispečer 	1	
Majster výroby 	7	
Pracovník technickej kontroly 	3	
Referent dopravy 	1	
Sekretárka 	2	
Cenár 	1	
Normovač 	1	
Programátor 	4	
Analytik 	2	
Revízny technik 	2	
Pracovník investičnej výroby 	3	
Pracovník vodného hospodárstva 	2	

4. stupeň: 
Samostatné zabezpečovanie odborných agend alebo výkon čiastkových koncepčných systémových a metodických prác spojených so zvýšenou duševnou námahou, riadenie, organizácia alebo koordinácia zložitých procesov, alebo rozsiahleho súboru veľmi zložitých zariadení s prípadnou zodpovednosťou za životy a zdravie iných osôb. Na výkon týchto prác sa vyžaduje vyššie odborné vzdelanie skončené vykonaním absolutória alebo absolvovanie vysokoškolského štúdia ukončeného vykonaním bakalárskej skúšky.
Ide o nasledovné funkcie:
Koordinátor výroby 	 1	
Asistent riaditeľa 	 1	

5. stupeň: 
Výkon špecializovaných systémových koncepčných, tvorivých alebo metodických prác s vysokou duševnou námahou, komplexné zabezpečovanie najzložitejších úsekov a agend s určovaním nových postupov v rámci systému, riadenie, organizácia a koordinácia veľmi zložitých procesov a systémov vrátane voľby a optimalizácie postupov a spôsobov riešenia. Na výkon týchto prác sa vyžaduje absolvovanie vysokoškolského štúdia ukončeného vykonaním štátnej skúšky.
Ide o nasledujúce funkcie:
Právnik 	 1	
Vedúci personálneho oddelenia 	 1	
Vedúci útvaru kontroly 	 1	
Vedúci útvaru obrany 	 1	

6. stupeň: 
Tvorivé riešenie úloh neobvyklým spôsobom s nešpecifikovanými výstupmi s vysokou mierou zodpovednosti za škody s najširšími spoločenskými dôsledkami, riadenie, organizácia a koordinácia najzložitejších systémov so zodpovednosťou za neodstrániteľné hmotné a morálne škody, so značnými nárokmi na schopnosť riešiť zložité a konfliktné situácie spojené spravidla so všeobecným ohrozením najširšej skupiny osôb. Na výkon týchto prác sa vyžaduje absolvovanie doktorandského štúdia skončeného vykonaním dizertačnej skúšky a obhajobou dizertačnej práce.
Ide o nasledovné funkcie:
Ekonomický námestník 	 1	
Technický námestník 	 1	
Obchodný námestník 	 1